230/2021

Útdráttur

Ágreiningur málsins laut að gildi ákvörðunar S um að A skyldi dvelja í sóttkví í sóttvarnahúsi á grundvelli 1. mgr. 5. gr. reglugerðar nr. 355/2021 þar til niðurstaða úr seinni sýnatöku reyndist neikvæð, sbr. 2. mgr. 4. gr. reglugerðarinnar. Í úrskurði Landsréttar kom fram að S skorti lögvarða hagsmuni af því að Landsréttur leysti úr kröfu hans og var málinu því vísað frá dómi án kröfu.

Úrskurður Landsréttar

Landsréttardómararnir E-kk-nf J-kk-nf, H-kvk-nf Þ-kvk-nf og R-kvk-nf H-kvk-nf kveða upp úrskurð í máli þessu.

Málsmeðferð og dómkröfur aðila

1

Sóknaraðili skaut málinu til Landsréttar með kæru 6. apríl 2021, sem barst réttinum ásamt kærumálsgögnum sama dag. Kærður er úrskurður Héraðsdóms Reykjavíkur 5. apríl 2021 í málinu nr. R- [...]/ 2021 þar sem felld var úr gildi ákvörðun sóknaraðila um að varnaraðili skyldi dvelja í sóttkví í sóttvarnahúsi á grundvelli 1. mgr. 5. gr. reglugerðar nr. 355/2021, um sóttkví og einangrun og sýnatöku við landamæri Íslands vegna COVID- 19, þar til niðurstaða úr seinni sýnatöku reyndist neikvæð, sbr. 2. mgr. 4. gr. reglugerðarinnar. Kæruheimild er í 2. mgr. 15. gr. b sóttvarnalaga nr. 19/1997.

2

Sóknaraðili krefst þess að hinn kærði úrskurður verði felldur úr gildi og staðfest verði ákvörðun hans um að varnaraðili skuli dvelja í sóttkví í sóttvarnahúsi samkvæmt 1. mgr. 5. gr. reglugerðar nr. 355/2021 þar til niðurstaða úr seinni sýnatöku reynist neikvæð, sbr. 2. mgr. 4. gr. reglugerðarinnar.

3

Varnaraðili krefst staðfestingar hins kærða úrskurðar og þóknunar til handa skipuðum talsmanni sínum vegna meðferðar málsins fyrir Landsrétti.

Niðurstaða

4

Eitt meginskilyrði fyrir því að dómstólar leysi úr sakarefni er að það skipti máli fyrir stöðu aðila að lögum að fá dóm um það. Þessi regla um nauðsyn lögvarinna hagsmuna byggist á því að ekki verði lagt fyrir dómstóla að leysa úr málefni sem engu skiptir lagalega fyrir aðilana að fá niðurstöðu um. Kæra sóknaraðila barst Landsrétti í gær klukkan 15:04 en greinargerð varnaraðila í dag klukkan 14:55 og var þá fyrst hægt að úrskurða í málinu, sbr. 1. mgr. 195. gr. laga nr. 88/2008 um meðferð sakamála.

5

Fyrir liggur að varnaraðili yfirgaf sóttvarnahús eftir uppkvaðningu hins kærða úrskurðar, sbr. 2. málslið 2. mgr. 15. gr. b sóttvarnalaga. Samkvæmt tilkynningu heilbrigðisráðuneytisins sem birtist á vef Stjórnarráðs Íslands 5. apríl síðastliðinn hefur sóknaraðili einnig brugðist við hinum kærða úrskurði með þeim hætti að þeim sem dvelja á sóttkvíarhótelum verði gerð grein fyrir því að þeim sé frjálst að ljúka sóttkví annars staðar, hafi þeir viðunandi aðstöðu til þess. Loks liggur fyrir að þeirri dvöl sem ákvörðun sóknaraðila mælti fyrir um hefði þegar verið lokið en varnaraðili gekkst undir síðari sýnatöku í morgun og reyndist niðurstaða hennar neikvæð.

6

Samkvæmt þessu skortir lögvarða hagsmuni af því að Landsréttur leysi nú úr kröfu sóknaraðila á hendur varnaraðila. Verður málinu því vísað frá dómi án kröfu.

7

Þóknun skipaðs talsmanns varnaraðila fyrir Landsrétti, sem ákveðin verður að meðtöldum virðisaukaskatti eins og í úrskurðarorði greinir, greiðist úr ríkissjóði.

Úrskurðarorð :

Máli þessu er vísað frá Landsrétti.

Þóknun skipaðs talsmanns varnaraðila, A, R-kk-ef P-kk-ef lögmanns, 150.000 krónur, greiðist úr ríkissjóði.